Historie
Fleischerei Walde in Räckelwitz
Worklecy, ródna wjes sławneho Serba Michała Hórnika, měješe hižo we 18. lětstotku rěznistwo ze žiwnosću, kotrež słušeše ke ryćerkubłu. 1842 bu tute spriwatizowane a August Leipelt a Jurij Bär jako wobsedźerjo do katasterskeho hamta zapisane. Někak 1867 kupi rěznik Franz Matthäus Berger, čěskeho pochada, statok z ležownosću bjez lodoweje pincy pod wuměnjenjom, zo so lodowa pinca wot knjejstwa pjelni a rěznik smě sej darmotnje telko lodu z njeje wzać, kelkož trjeba. Hač do 1905 rězachu skót hišće we domje, kotryž nowy mejičel rězniski mištr Pětr Pjetaš z Pančic-Kukowa hnydom nowe natwari.
1910 přizamknychu Worklecy na milinowu syć a nowe transmisionske mašiny so kupichu. Dokelž měješe tež kormy skót, dyrbješe so hródź powjetšić. 1937 přepoda rězniski mištr Pětr Pjetaš namrěwstwo na jeho syna Franca Pjetaša. Tutón pak měješe dobre rěznistwo w Drježdźanach a wotnaješe we Worklecach na rězniskeho mištra Oskara Borša z Jělcy. 1945 bu Franc Pjetaš w Drježdźanach scywa wubombowany, njepřindže pak do Worklec, ale dźěše ze swójbu do zapada.
Dokež bě Oskar Borš najenstwo wotedał, přidźe 1956 we Worklecach rodźeny Jurij Wałda do Worklec wróćo a wotnaješe statok, kotyž běše w tutym času zarjadowany wot gmejnskeho zarjadnistwa Worklecy a wjedźeše hosćenc a rěznistwo hać do 1967. W tutym lěće bu statok dźěleny a twarjenje z hródźemi so na gmejnski zarjad přetwari. 1968 so hosćenc wottorha a hač do 1970 bjez jedneho dźěla pincy cyłkownje nowy natwari. Konsumowe drustwo Kamjenc wotnaješe hosćenc z podźělom ležownošće a wjedźeše tutón hač do jeho rozpušćenja w lěče 1993. W tutym času wotnaješe rězniski mištr Jurij Wałda předawanske rumnosće w hosćencu a rumnosće za produkciju při bróžni gmejnskeho zarjada. W lětach 1963 do 1965 wuměnichu so mašiny transmisije přez nowe mašiny, kotrež dźěłachu ze swójskim elektriskim ćěridłom, rěznistwo bu přetwarjene a murwana kurjernja bu wuměnjena přez kurjernju kotraž so z płunom ćěrješe a kotraž měješe wonkowne pjelnjenje.
Po čežkej chorhosći přepoda rězniski mištr Jurij Wałda 1975 wotnajene rěznistwo na swojeho syna, rězniskeho mištra Gerata Wałdu. Wot toho časa je zawod spěšnje rozrost, tak zo buchu rumnosće z produkciju a skład z časom přemałe. Hać do 1980 so tak třěćina bróžnje k produkciji a jednej chłódźerni wutwari. Po politiskim přewróće 1990 kupichu so produkciske rumnosće a zbytk bróžnje, zo bychu so na nowy wobchodny spočatk zwažili. Ale zakońske njedorozumnosće a prawa wróćožadanja potomnikow Franca Pjetaša zadźěłachu spěšnemu wuwiću zawoda a kup bu najprjedy storněrowany.
Rozsud statnych organow da na so čakać a hódnotnje natwarjace dźěło so w tutym času zhubi. Spěšne změny na wikach, dla wopačnych politiskich rozsudow, žadachu bórze w zajimje wobchowanja dźěłowych městnow k wotewrjenju 1. filiale w Pančicach-Kukowje, Při Klóštrje 4.
1993 wozjewi tudyše konsumowe drustwo konkurs a wjesnanosta Franz Brusk, znaješe drje dosć derje prekernu situaciju zawoda a poskići rumnosće wjesneho konsuma jako předawarnju rěznistwa, jeli so drobnowikowanje zežiwidłow sobu přewza. Po pruwowanju móžnosće płaćenja a integracij rěznistwa přetwar spěšnje pokročowaše.
Dnja 10. měrca 1994 wotewri so prěnjotnje w swójskich rumnosćach nowy wobchod z drobnowikami zežiwidłow tehdy EDEKA z wulkim wuspěchom.
Hakle wokoło kónc 1996 rozsudźi zarjadniske sudnistwo, zo zwostanje bróžeń z rěznistwom a přetwarjene twarjenje z hródźemi we wobsydstwje stata. Wot nětka běše puć swobodny za kup produkciskich rumnosćow. Zo by so samonošacy přetwar zaručił, wotewri so nowa filiala w Budyšinje na Erich-Weinertowej 30.
Po samostatnym planowanju a wobšěrnych nakładach ze strony weterinarskich zarjadow přetwari so cyła bróžeń k modernym produkciskim twarjenju po najnowšim hygieniskim standarće. Twar bu 1999 zakónčeny a wšitke mašiny buchu narokam časa přiměrjene.
lim_Latn deu_Latn szl_Latn szl_Latn szl_Latn slk_Latn pol_Latn ces_Latn pol_Latn pol_Latn pol_Latn